Regering wil hof toe om VBS-geld terug te kryDr. Zweli Mkhize. Foto: Elmond Jiyane Zweli Mkhize, minister van samewerkende regering, het Dinsdag aan LP’s gesê die regering sal hofsake “aggressief najaag” om soveel moontlik van die R1,57 miljard terug te kry wat onwettig deur munisipaliteite in die VBS Mutual Bank belê is. Mkhize het die regering se portefeuljekomitee oor samewerkende regering en tradisionele aangeleenthede toegespreek en gesê 14 munisipaliteite wat geld vanuit toelae van die nasionale tesourie en van hul eie by VBS belê het, ervaar finansiële probleme. “Dit is onmoontlik dat R1,57 miljard of selfs R2 miljard spoorloos kan verdwyn. Ons moet aggressief te werk gaan om dié geld terug te kry,” het Mkhize gesê. Volgens hom het die drie provinsies wat geraak is, naamlik Noordwes, Limpopo en Gauteng, forensiese ondersoeke van stapel gestuur om vas te stel hoe die geld belê is en wie daarvoor verantwoordelik was. Mkhize meen die regering is reeds verby die punt waar daar geskok gereageer word oor die omvang van die bedrog. “Ons het nou ŉ punt bereik waar ons teen individue moet optree en meganismes inspan om die geld terug te kry.” Die munisipaliteite wat geraak is, met die geldbedrae daarby betrokke: Dié munisipaliteite is onder die duisende deponeerders wat geld by die bank verloor het. Die Suid-Afrikaanse Reserwebank het VBS in Maart onder kuratorskap geplaas. ŉ Verslag getiteld “The Great Bank Heist” is ook vandeesmaand deur die sentrale bank bekendgestel. Volgens die verslag het 50 mense ruim sowat R2 miljard oor ŉ driejaartydperk by dié bank ontvang.